FI Euroopan unionin virallinen lehti CE 78/365

(2004/C 78 E/0385)

KIRJALLINEN KYSYMYS E-1322/03

esittäjä(t): José Ribeiro e Castro (UEN) komissiolle

(8. huhtikuuta 2003)

Aihe: Zimbabwe: maanomistus, väkivalta ja nepotismi

Viime viikolla tuli kuluneeksi vuosi siitä, kun zimbabwelainen maanviljelijä Terry Ford murhattiin Hararesta länteen olevalla Nortonin alueella sijaitsevalla Gourie-nimisellä maatilallaan.

The Independent -sanomalehdessä 23. maaliskuuta 2003 julkaistun uutisen mukaan Sabina Mugabe, Zimbabwen presidentin vanhin sisar, ZanuPF-puolueen valtuutettu eteläisen Zvimban alueella ja talouden ”alkuperäistämistä” käsittelevän parlamentaarisen erikoisvaliokunnan jäsen, on varannut Nortonin alueen maatilat — yhdet maan arvokkaimmista maista — omalle perheelleen. Hänen perheensä hallussa on jo noin tusinan verran Darwendale-järven ympärillä sijaitsevia maatiloja, mukaan lukien Terry Fordin tila.

Paikalliset tahot ovat ilmeisesti sanoneet kyseisten maatilojen olleen varattuja ”kuninkaalliselle perheelle”.

Maanviljelijät uskovat, että tilanteen rauhoituttua maatiloja tällä hetkellä hoitamaan sijoitetut ”sotaveteraanit” ajetaan tiloilta pois, ja presidentin perheenjäsenet sekä hallituksen ja ZanuPF-puolueen johdossa olevat muut henkilöt valtaavat tilat. Presidentin serkulla Leo Mugabella on ilmeisesti hallussaan 500 hehtaarin suuruinen Diandra-tila, ja Sabinan puolestaan arvellaan vaatineen itselleen 1 000 hehtaarin suuruisen Audley End -tilan.

Välittömästi Terry Fordin raa'an murhan jälkeen Sabina Mugaben epäiltiin olleen yksi murhasta vastuussa olevista henkilöistä.

— Mitä tietoja komissiolla on asiasta nyt, kun tapahtumista on kulunut vuosi?

— Voiko komissio vahvistaa, että Zimbabwen talouden ”alkuperäistämishankkeen” johtamistavoissa ilmenee nepotismia?

— Mitä ajankohtaisia tietoja komissiolla on tuloksista, joita on saavutettu soveltamalla maatilojen hoitoon uusia menetelmiä?

— Aikooko komissio ryhtyä uusiin toimiin torjuakseen jatkuvat ihmisoikeusrikkomukset Zimbabwessa?

Poul Nielsonin komission puolesta antama vastaus

(16. toukokuuta 2003)

Komissio on tietoinen tiedotusvälineissä raportoiduista aiheeseen liittyvistä tiedoista, mutta sillä ei ole yksityiskohtaista tietoa arvoisan parlamentin jäsenen esille ottamista erityisistä väärinkäytöstapauksista.

Nopeatempoisen maareformiprosessin yhteydessä uskotaan esiintyneen laajalle levinnyttä nepotismia ja ystävien suosimista. Koska prosessista ei kuitenkaan ole vielä tehty riippumatonta tarkastusta, komissiolla ei ole pitäviä todisteita väärinkäytösten yksityiskohdista ja laajuudesta. Maareformista vastaava ministeri Flora Bhuka teki vuoden 2002 lopulla oman luottamuksellisena pidetyn tarkastuksensa. Lehdistölle asiasta vuotaneet yksityiskohdat osoittavat, että lukuisat Zanu PF isänmaallisen rintaman johtohenkilöiden sukulaiset omistavat useita maatiloja. Hallitus ei ole toistaiseksi tehnyt mitään raportin julkaisemiseksi, mutta se näyttää aikovan käynnistää vielä uuden sisäisen tarkastuksen. Komissio katsoo, että vain riippumaton tarkastus, joka suoritetaan Yhdistyneiden Kansakuntien kaltaisen elimen vastuulla, voi muodostaa tähänastisen prosessin tarkastelulle ja tapahtuneiden vääryyksien korjaamiselle uskottavan pohjan.

Minkäänlaisesta Zimbabwen talouden ”alkuperäistämiseen” liittyvästä nepotismista komissio ei voi vahvistaa yksittäisiä tapauksia.

Pääasialliset tiedot, joita komissiolla on maareformin kielteisistä vaikutuksista, liittyvät nykyiseen tuotannon romahdukseen, ja tiedot ovat peräisin kaupalliselta maataloussektorilta. Helmikuuhun 2003 mennessä 73 prosenttia kaupallisen maatalousliiton (Commercial Farming Union) jäsenistä (jotka edustavat enemmistöä kaupallisen maatalouden harjoittajista) oli lopettanut maanviljelyn. Kaupallisten maanviljelijöiden maissin tuotanto oli pudonnut 810 000 tonnista vuonna 2000 arviolta 80 000 tonniin vuonna 2003. Soijapavun tuotanto oli pudonnut 162 000 tonnista vuonna 2001 30 000 tonniin vuonna 2003. Tupakan tuotanto on myös laskenut jyrkästi ja lihan sekä maidon tuotanto on vähentynyt huomattavasti. Tällä on puolestaan kerrannaisvaikutuksia elintarvikkeiden jalostusta harjoittavaan teollisuuteen.

Zimbabwen talouden nykyinen kriittinen tilanne on hyvin tiedossa. Tärkeitä tuontitavaroita varten tarvittavan ulkomaanvaluutan puute on suoraan seurausta kaupallisen maataloussektorin heikkenemisestä. Erityisesti siihen on vaikuttanut tupakka-ala, joka on tuottanut noin 40 prosenttia Zimbabwen vientituloista. Uudistuksen myönteisistä vaikutuksista ei ole vielä käytettävissä mitään tietoja.

Komissio on arvoisan parlamentin jäsenen tavoin syvästi huolestunut Zimbabwen ihmisoikeustilanteesta ja käyttää kaikki tilaisuudet välittääkseen maan hallitukselle tiedon siitä, kuinka huolissaan se on lisääntyvästä poliittisesta väkivallasta ja opposition sekä kansalaisyhteiskunnan huonosta kohtelusta. Neuvoston puheenjohtajisto on 20. helmikuuta ja 28. maaliskuuta 2003 antanut julistukset, joissa se ilmaisee huolensa oppositioon ja kansalaisyhteiskuntaan kuuluvien järjestöjen jäsenten viimeaikaisista mielivaltaisista pidätyksistä. Unioni on kehottanut Zimbabwen hallitusta lopettamaan kaiken heihin kohdistuvan vainon, pelottelut ja väkivallan. Se kehottaa hallitusta ja kaikkia poliittisia toimijoita aloittamaan vakavan vuoropuhelun Zimbabwen nykyisten valtavien ongelmien ratkaisemiseksi humanitaarisella, yhteiskunnallisella ja taloudellisella rintamalla.